**П Р И Л О Г**

**ИЗВЕШТАЈ ЗА ПРОЦЕНКА НА ВЛИЈАНИЕТО НА РЕГУЛАТИВАТА**

|  |  |
| --- | --- |
| Назив на министерство: | Министерство за животна средина и просторно планирање |
| Назив на предлогот на закон: | Предлог на Закон за изменување и дополнување на Законот за квалитет на амбиентен воздух |
| Одговорно лице и контакт информации: | Светлана Ѓорѓева, Раководител на Македонски информативен центар за животна средина |
| Вид на Извештај: | Нацрт  Предлог |
| Обврската за подготовка на предлогот на закон произлегува од: | Годишна програма за работа на Владата на Република Северна Македонија  НПАА  Заклучок на Владата на Република Северна Македонија  Друго -усогласување со новиот Закон за прекршоците |
| Поврзаност со Директивите на ЕУ: | Директива 2008/50/ЕЗ на Европскиот Парламент и на Советот од 21 мај 2008 година за квалитет на амбиентниот воздух и за почист воздух за Европа |
| Дали нацрт извештајот содржи информации согласно прописите кои се однесуваат на класифицираните информации: | Да  Не |
| Датум на објавување на нацрт Извештајот на ЕНЕР: | .9.2019 година |
| Датум на доставување на нацрт Извештајот до Министерството за информатичко општество и администрација: | .9.2019 година |
| Датум на добивање на мислењето од Министерството за информатичко општество и администрација: |  |
| Рок за доставување на предлогот на закон до Генералниот секретаријат | 30 Октомври 2019 година |

**1. Опис на состојбите во областа и дефинирање на проблемот**

* 1. Опис на состојбите

Република Северна Македонија се соочува со значајни проблеми во однос на квалитетот на амбиентниот воздух. Секоја година концентрациите на одредени загадувачки супстанции ги надминуваат граничните вредности пропишани во националната законска регулатива. Проблемот е евидентен во целата земја, а во поголем обем е присутен во урбаните населби. Генерално од досегашните анализи, може да се каже дека појавата на надминување на граничните вредности за PM10 (суспендирани честички од 10 микрометри) преставуваат најголем проблем, поготово во зимскиот период каде што се забележува значително покачување, односно концентрации за десетина и повеќе пати поголеми од пропишаната среднодневнa граничнa вредност. За таа цел, неопходно е спроведување на краткорочни и среднорочни мерки за намалување на загадувањето и подобрување на квалитетот на воздухот. Овие мерки се дефинираат во рамките на плански документи дефинирани во член 23 од Законот за квалитет на амбиентен воздух.

Обврските за изработка на локални плански документи се поставени во член 26 и член 27-а, соодветно. Член 26 утврдува обврска за изготвување на планови за заштита на квалитетот на воздухот во овие зони и агломерации каде што се надминуваат граничните вредности за квалитет на воздухот. Член 27 определува обврска за подготовка на краткорочни акциони планови во оние зони и агломерации каде се надминати вредностите на праговите за алармирање. Овие планови треба да ги изготвуваат општините, градот Скопје и општините во градот Скопје, во соработка со МЖСПП. И Плановите за квалитетот на воздухот и акционите планови треба да бидат подготвени на ниво на зона/агломерација.

Согласно постоечката законската легислатива досега на национално ниво се усвоени Националнен План за заштита на квалитетот на воздухот (2012-2017), Национален план за редукција на емисии на загадувачки супстанци во воздухот (2012-2020) и Национален план за редукција на емисии во воздухот за големи согорувачки постројки (2018-2027). Планови за квалитет на воздух на агломерација Скопски регион, општина Тетово, општина Велес и општина Битола. Воедно се усвоени и краткорочни акциони планови за агломерација Скопски регион и општина Тетово.

Дополнително, во мај 2019 година беше донесен нов Закон за прекршоците (“Службен весник на Република Северна Македонија” бр. 96/19), со кој се определуваат општите услови за пропишување на прекршоците, и прекршочните санкции, општите услови за утврдување на прекршочната одговорност, за изрекувањето и извршувањето на прекршочните санкции и се пропишува прекршочната постапка што ја водат судовите и  прекршочните органи.

Врз основа на општите одредби во Законот за прекршоци, понатаму во посебните материјални закони од различни области се пропишуваат прекршочни санкции во посебни прекршочни одредби. Во Законот за квалитет на амбиентниот воздух се пропишани прекршочните санкции за правни и физички лица кои не постапуваат согласно одредбите на тој закон.

* 1. Причини за проблемите кои се предмет на разгледување

Постоечкиот начин на подготовка на плановите за квалитет на воздух на ниво на зона/агломерација е практично неприменлив.

Со постоечкото законско решение за зоните и агломерациите кои се протегаат во повеќе општини, а во кои е утврдено надминување на граничните вредности на поедини загадувачките супстанци, министерот за животната средина и проторно планирање со решение ја определува општината, која ќе го подготвува планот за квалитетот на воздухот во соработка со градоначалниците на другите општини чии територии припаѓаат на зоната или агломерацијата. Во моментов тргнувајќи од постоечките административни и финасиски капацитети на ЕЛС се покажа дека исполнување на оваа законска обврска тешко се остварува во реалноста односно самостојно неможат да подготват план на ниво на општина ниту да ја координираат подготовката и спроведувањето на плановите на ниво на зона/агломерација.

Исто така сериозен проблем претставува и кадровската екипираност на овластените и државните инспектори односно при состојба на алармантно загадување недоволен број на државни и овластени локални инспектори за вршење на инспекциски надзор е исто така проблем со кои се соочуваат институциите.

Неспроведувањето на краткорочните мерки за заштита на квалитетот на воздухот произлегува од тоа што најголем број од мерките кои се преземаат се само препораки и истите не се задолжителни.

Покрај тоа, по стапувањето на сила на новиот Закон за прекршоците во преодните одредби беше утврдено дека во рок од шест месеци треба со него да се усогласат и сите материјални закони кои во себе содржат и прекршочни одредби. Следствено се јави потребата да се извршат измени на одредбите со кои се уредуваат прекршоците утврдени во Законот за контрола на емисии од испарливи органски соединенија при користење на бензини со што пропишаните глоби ќе бидат во рамките на предвидените граници утврдени со новиот Закон за прекршоците, ќе се реуреди надлежноста за водење на прекршочната постапка и усогласи утврдувањето на прекршочната одговорност.

**2. Цели на предлог регулативата**

Главна цел на Законот за изменување и дополнување на Законот за квалитет на амбиентниот воздух е воспоставување на јасен начин на подготовка на плановите за квалитет на воздухот и на краткорочните акциски планови, со цел ефикасно спроведување на мерките за подобрување на квалитетот на воздухот.

Целта ќе се постигне преку

* Јасно дефинирање на надлежностите и процедурите за изготвување и усвојување на планови за квалитет на воздухот и на краткорочните акциски планови согласно препораките содржани во Програмата за реформи на единиците на локална самоуправа во областа на животната средина (усвоена од Владата на РМ во Декември 2017 година). согласно два кумулативни критериуми – надминување на граничните вредности и праговите на алармирање и број на население;
* Јасно дефинирање на надлежностите на Владата и на општините за спроведување на одредени краткорочни мерки за подобрување на квалитетот на воздухот при надминување на прагот на алармирање,
* Пропишување овластување на надлежни инспектори за вршење надзор во спроведување на краткорочните мерки за подобрување на квалитетот на воздухот и
* Хармонизација на правниот систем, односно потполна усогласеност на Закон за квалитет на амбиентниот воздух со националната прекршочна политика утврдена во Законот за прекршоци.

**3. Можни решенија (опции)**

Опис на можните решенија (опции) за решавање на проблемот

При подготовката на предлог законот беа разгледани три опции и тоа следните:

3.1 ***Опис на решението „не прави ништо“ -*** ***не донесување на измените и дополнувањето на Законот за квалитет на амбиентен воздух***

Со недонесување на измените и дополнувањата на Законот за квалитет на амбиентен воздух ќе продолжи постоечката ситуација. Имено, ниту една општина во Република Македонија не поседува доволни човечки и стручни капацитети за координација на подготовка на плански документи на ниво на зона или агломерација. Исто така, подготовката на план на ниво на зона која опфаќа голем број на општини е тешко спроведливо, земајќи ја предвид потребата за обемна анализа на изворите на загадување, кои се различни во секоја општина, оценка на состојбата со квалитетот на воздухот на ниво на различни општини и потребата за дефинирање и спроведување на различни мерки за подобрување на квалитетот на воздухот.

Исто така, непостоење на задолжителна законска обврска за спроведување на овие мерки, остава простор единиците на локална самоуправа сами да одлучуваат дали ќе ги спроведуваат краткорочните мерки пропишани во краткорочните акциони планови за заштита на воздухот или дадени како препорака од страна на Владата на Република Северна Македонија. Со непропишување на конкретни законски овластувања на другите надлежни инспектори за вршење инспекциски надзор, се доведува во прашање спроведувањето на краткорочните мерки при алармантно загадување на воздухот.

Доколку не се донесат измени и дополнувања на Законот за квалитет на амбиентен воздух и понатаму ќе отсуствува подготовката на плановите за квалитет на воздухот на локално ниво и делумно ќе се спроведуваат мерките за подобрување на воздухот и краткорочни мерки, со што состојбата со квалитетот на воздухот и понатаму ќе остане иста.

Доколку не се пристапи кон измени и дополнување на Законот за квалитет на амбиентен воздух, прекршочните одредби на законот ќе бидат во конфликт со општите услови за пропишување на прекршоците, и прекршочните санкции, општите услови за утврдување на прекршочната одговорност, за изрекувањето и извршувањето на прекршочните санкции, како и надлежностите за прекршочната постапка што ја водат судовите и  прекршочните органи.

3.2 Опис на можните решенија (опции) за решавање на проблемот

***ОПЦИЈА 1*** *-* ***Да се донесат измени и дополнувања на Законот за квалитет на амбиентен воздух со кои обврска за подготовка и донесување на плански документи ќе имаат оние општини кои имаат надминување на граничните/ целните вредности и праговите на алармирање и чиј број на жители е над 35000. Воедно ќе се дефинира надлежност на Владата и општините за преземање на краткорочни мерки согласно краткорочните акциони планови и ќе се пропише овластување на другите надлежни инспектори за надзор над спроведувањето на краткорочните мерки.***

Реализацијата на оваа опција би значела забрзување на процесот на подготовка и донесување на планските документи во кои ќе се дефинираат мерки за заштита и подобрување на квалитетот на воздухот. Имено, согласно овие критериуми покрај агломерацијата Скопски регион уште 13 општини ќе се задолжат да подготват и усвојат плански документи. Во 9 од овие 13 општини мониторингот на квалитетот на воздухот, континуирано го врши МЖСПП, а во останатите 4 општини се планира да се извршат мерења со мобилната станица во текот на следните години. Согласно досегашните мерења утврдено е дека во сите општини има надминување на граничните вредности за заштита на човековото здравје за PM10, според тоа и во останатите општини со поголем број на жители и слични локалните извори, независно од тоа што досега не се извршени мерења, се очекуваа да има надминување за PM10. Со овие измени се очекува да се зголеми бројот на општини кои ќе подготват плански документи чија имплементација во иднина би овозможила подобрување на квалитетот на воздухот во истите.

Воедно, давањето на можноста на општините и Владата да можат да преземат задолжителни конкретните краткорочни мерки дефинирани во краткорочните акциони планови пропишани во Законот, дава можност општините на својата територија да можат во услови на надминување на гранични вредности да можат самостојно да донесат одлука за задолжителна примена на одредени мерки кои се во нивна надлежност и за активности кои се на нивната територија, а не истите како досега да бидат само препораки и да се чека нивно прогласување од страна на Владата на Република Северна Македонија. Оваа можност е дадена и на Владата да може да преземе мерки кои не се во надлежност на општината во насока на намалување на загадувањето на воздухот. Ова е значајно за брзо реагирање во случаи на енормна загаденост со цел брзо преземање на конкретни мерки кои би придонеле до намалување на загадување на воздухот.

Давањето на можност за надзор врз спроведувањето на краткорочните мерки со конкретни законски овластувања на другите инспекторати за вршење инспекциски надзор при алармантно загадување ќе се зголеми бројот на инспектори и ќе се овозможи поефикасно спроведување на краткорочните мерки.

Покрај тоа, земајќи ги како база претходно утврдените висини на глобите за поединечните прекршочни дела со Законот за квалитет на амбиентниот воздух, ќе биде извршена сразмерна диверзификација и намалување на глобите во однос на тоа дали се работи за правно лице кое е микро, мал, среден или голем трговец. Распонот на глобите е изразен во рамките на предвидената можност за изрекување на трикратен износ од општите глоби согласно Законот за прекршоците, а во функција на заштитата на здравјето на луѓето, заштитата на природните богатства, животната средина, културното наследство и заштита од природни и други непогоди.

Истовремено, глобите кои се изрекуваат за физичките лица, одговорните лица во правните лица и службените лица, се намалуваат за да бидат во согласност со лимитот воспоставен со Законот за прекршоци, а во пропорционален однос со пропишаните глоби за правните лица. Со намалувањето на висината на глобите, се цели кон правичност и поттикнување на исплатата на глобите, наместо нејзино избегнување.

Во согласност со Законот за прекршоци, се врши и усогласување со општите правила за воспоставување на надлежност за водење на прекршочната постапка од страна на прекршочна комисија или суд.

1. **Проценка на влијанијата на регулативата**

Можни позитивни и негативни влијанија од секоја од опциите:

**Опција „не прави ништо“**

*4.1 Економски влијанија*

*Негативни влијанија*: Нема. Бидејќи краткорочните мерки кои се однесуваат на инсталациите се повеќе наведени како препораки и немаат обврзувачки карактер.

*4.2 Фискални влијанија*

*Негативни влијанија*: Неспроведувањето на мерките во голем број на општини, влијае врз здравјето на граѓаните со што се очекува да се зголемат болничките трошоци за луѓето кои се жители на општините кои немаат изработени планови и не спроведуваат мерки за намалување на загадувањето, поради што истите долгорочно ќе бидат изложени на високи концентрации на загадувачки супстанци (PM10), кои пак се прогласени за канцерогени супстанци од страна на Светската Здравствена Организација. Дополнително, ваквата состојба доведува до трошоци од аспект на користење на боледувања кои се товар на Фондот за здравствено осигурување.

*Позитивни влијанија:* Се користат средства од буџетите на општините кои имаат изработено локални планови за спроведување на мерките дефинирани во нив.

*4.3 Социјални влијанија*

*Позитивно влијание:* Делумно, бидејќи мерката за ослободување на одредена категорија на граѓани при алармантно загадување се спроведува во државните институции и делумно во приватниот сектор. Оваа мерка има позитивно влијание врз менталното и физичко здравје на поединците, нивната благосостојба и условите за живот. Влијанието се однесува на ранливата популација, бремените жени, лицата постари од 60 години, како и лицата со хронична астма, прележан миокарден инфаркт или мозочен удар, без разлика на возраста, при надминување на прагот на алармирање и спроведување на препораките.

*Негативни влијанија:* Мерката за ослободување на одредена категорија на граѓани при алармантно загадување не се спроведува во приватниот сектор поради недостиг на обврска за задолжително почитувања на мерката.

*4.4 Влијанија врз животната средина*

*Негативни влијание:*

Со изборот на опцијата “Не прави ништо” се доведува во прашање подготовката на плановите на ниво зона заради комплексноста на нивната подготовка и спроведувањето на краткорочните мерки заради нивниот необврзувачки карактер и немање на доволен број на инспектори за следење на нивното спроведување. Ова ќе доведе до тоа да не се постигне подобрување на квалитетот на воздухот во следните неколку години.

*4.5 Административни влијанија и трошоци*

Нема влијание.

*а) трошоци за спроведување*

Нема влијание.

*б) трошоци за почитување на регулативата.*

Нема влијание.

***Опција 1***

Можни позитивни и негативни влијанија:

4.1 Економски влијанија

Негативни влијанија: Примената на краткорочни мерки на ниво на општината односно на територијата на државата може да има негативно економско влијание како резултат од примена на некои од мерките како што се пр.намалување на капацитетот на производство или забрана за работата при надминување на прагот на алармирање ќе има негативно влијание врз производството. Исто така, забраната на употреба на производи за затоплување на просториите кои придонесуваат за загадување на воздухот ќе има негативно економско влијание врз малите претпријатијата, кои користат масла за загревање, а ќе мора да направат промена кон почисто гориво.

*4.2 Фискални влијанија*

Негативни влијанија – Прогласување и преземање на краткорочни мерки може да има негативни фискални влијанија како што се:

- забраната на веќе закажни културни, спортски и други манифестации на отворено заради алармантно загадување на воздухот може да доведе до фискални имликации заради нивното одложување.

- забраната на ограничување и употреба на одредени моторни возила и замена на возниот парк ќе ја наметне потребата за потреба од субвенции со што предизвикува негативни фискални импликации.

- Потребата за зголемување на употребата на Јавниот превоз бара вложување на дополнителни финансиски средства како и вложување за воспоставување на Јавен превоз во одредени општини каде има потреба за тоа.

Позитивни влијанија Секоја општина која согласно наведените критериуми во предлог измените, ќе биде обврзана да подготви и донесе плански документ, во отсуство на стучни капацитети за нивна подготовка, ќе мора навремено да испланира средства од буџетот или од донаторски проекти за ангажирање на стручни експерти за нивна подготовка. Воедно општината мора да обезбеди средства од својот буџет за спроведување на мерките кои ќе ги дефинира во планските документи.

*4.3 Социјални влијанија*

*Позитивно влијание – преземањето на краткорочни мерки во одредени итни ситуации позитивно ќе влијае* врз менталното и физичко здравје на поединците, нивната благосостојба и условите за живот. Влијанието се однесува на сите граѓани и особено на ранливата популација, бремените жени, лицата постари од 60 години, како и лицата со хронична астма, прележан миокарден инфаркт или мозочен удар, без разлика на возраста, при надминување на прагот на алармирање и спроведување на наредбите. Се очекува да се спроведува и за приватниот сектор бидејќи мерката ќе има обврзувачки карактер.

*4.4 Влијанија врз животната средина*

Позитивни влијанија – Обврските кои се наведени во оваа опција, а се однесуваат на единиците на локална самоуправа и органите на државна управа ќе доведат до побрза, поефикасна подготовка и спроведување на мерките дефинирани во планските документи, а со тоа и подобување на квалитетот на воздухот*.* Можноста за преземање на краткорочни мерки во услови кога има надминување на граничните вредностиособено позитивно ќе влијае врз животната средина и здравјето на луѓето затоа што поради неможноста за брза реализација на долгорочните мерки предвидени во планските документи за воздух, можноста од преземање на краткорочни мерки може да ги ублажат негативните последици врз животната средина.

Воедно, во оваа насока е зголемувањето на овластувањата на повеќето надлежни инспектори да вршат надзор над спроведувањето на краткорочните планови и ќе се придонесе кон посериозен пристап кон спроведувањето на краткорочните мерки со кои ќе се обезбеди ублажување на загадувањето при надминување на праг на алармирање.

*4.5 Административни влијанија и трошоци*

*а) трошоци за спроведување*

- Трошоци ќе бидат потребни за вработување на две лица во МЖСПП за бруто плата од 864000 денари на годишно ниво, одговорни за за следење на локалните плански документи, како и за спроведување на обуки за .

зајакнување на капацитетите за подготовка и следење на плановите.

*б)трошоци за почитување на регулативата*

***Опција 2***

*Можни позитивни и негативни влијанија од секоја од опциите:*

*4.1* ***Економски влијанија***

Негативно: Нема. Бидејќи преземањето на краткорочните мерки се само препораки и не се задолжителни и заради малиот број на посточеки инспектори нема да може да се спроведе регуларно надзорот.

4.2 ***Фискални влијанија***

Негативно: Општините ќе мора да издвојат финансиски средства за вршење на индикативни мерења на годишно ниво доколку на нивна територија нема мерни станици во рамките на државната мрежа.

Воедно од својот буџет или донаторски проекти ќе треба (доколку немаат доволно стручни капацитети) да ангажираат компанија за подоготвка на планот на ниво на општина и да обезбедат средства од буџетот за спроведување на планот на годишно ниво, кој ќе зависи од видот на дефинирани мерки.

*4.3 Социјални влијанија*

Позитивно: Делумно. Имено, со оваа опција краткорочните мерки не се обврска туку се опција на градоначалниците на ЕЛС. Необврзувачкиот карактер може да доведе да не се заштитат целосно ранливите групи при алармантно загадување.

*4.4 Влијанија врз животната средина*

Позитивно влијание: И со оваа опција ќе се донесуваат плански документи, а со нивно спроведување се очекува подобрувањето на квалитетот на воздухот.

Негативно влијание: Немањето на доволно инспектори за надзор на спроведувањето на краткорочните мерки ќе придонесе да не се спроведуваат краткорочните мерки за ублажување на загадувањето при алармантни состојби.

*4.5 Административни влијанија и трошоци*

*а) трошоци за спроведување*

- Трошоци за вработување на три лица во МЖСПП за бруто плата од 1296000 денари на годишно ниво, одговорно за за следење на локалните плански документи Како и трошоци

за обуки за зајакнување на капацитетите за подготовка и следење на плановите.

*б)трошоци за почитување на регулативата*

Нема влијание.

**5. Консултации**

*5.1 Засегнати страни и начин на вклучување*

*Предлог на законот е објавен на веб страната на Министерството за животна средина и просторно планирање и ЕНЕР.*

*Доставен е на мислење до:*

*Органи на државната управа*

*-* Министерство за финансии;

- Секретаријат за законодавство;

- Министерство за информатичко општество и администрација;

- Министерство за економија;

- Министерство за здравство;

- Mинистерство за труд и социјална политика;

- Министерство за локална самоуправа;

- Државен пазарен инспекторат;

- Државен комунален инспекторат;

- Државен инспекторат за градежништво и урбанизам;

- Државен санитарен и здравствен инспекторат;

- Инспекциски Совет на Република Македонија;

- Интерсекторска група

Единици на локалната самоуправа:

- Заедница на единиците на локална самоуправа;

- Општините во Република Македонија oпфатени со критериумите во измените на законот;

Стопански комори:

- Стопанска Комора на Република Македонија

- Сојуз на стопански комори на северозападна Македонија.

Невладин Сектор

*5.2 Преглед на добиените и вградените мислења*

*5.3 Мислењата кои не биле земени предвид и зошто*

**6. Заклучоци и препорачано решение**

*6.1 Споредбен преглед на позитивните и негативните влијанија на можните решенија (опции)*

***ОПЦИЈА „*Не прави ништо*“***

Позитивни влијанија –нема, освен делумно социјално влијание

Негативни влијанија –има

Опцијата “Не прави ништо” - не е прифатлива бидејќи постоечкиот начин на подготовка на плановите за квалитет на воздух на ниво на зона/агломерација е практично неприменлив, доказ за тоа е до денес не се донесени плански документи на ниво на зона. Кракторочните мерки пак кои ги донесе Владата не се со обврзувачки карактер и нивната примена е делумна. Малиот број на инспектори за надзор на спроведувањето на кракторочните мерки и немањето на законско решение за овластување на одделни инспекторати како и отсуството на казнени одредби го доведува во прашање спроведувањето на мерките при алармантно загадување. Оваа опција има само делумно социјално влијание.

***ОПЦИЈА 1 –* Да се донесат измени и дополнувањата на Законот за квалитет на амбиентен воздух со кои обврска за подготовка и донесување на плански документи ќе имаат оние општини кои имаат надминување на граничните/ целните вредности и праговите на алармирање и чиј број на жители е над 35000. Воедно ќе се дефинира надлежност на Влада за донесување на краткорочни мерки и ќе се даде овластување на инспектори од други државни органи за спроведување на краткорчните мерки.**

Оваа опција ќе овозможи воспоставување на јасен начин на подготовка на плановите за квалитет на воздухот и на краткорочните акциски планови, како и ефикасно спроведување на мерките за подобрување на квалитетот на воздухот заради нивниот обврзувачки карактер и давањето на овластување на инспекторатите.

Оваа опција е најприфатлива бидејќи има позитивно социјално влијание и позитивно влијание врз животна средина.

Негативни влијанија – Негативното влијание на оваа опција се очекува во фискалните влијанија која истата може да ги има врз буџетите на општините како и врз буџетот на државата. Имено, општините односно Владата може во исто време да прифати повеќе мерки кои се во насока на намалување на надминувањата на граничните вредности (пр.ограничува или забранува сообраќајот на определени места во урбани и/или рурални подрачја ќе влијае врз буџетот преку намалено користење на гориво; за зголемувањето на работното време на здравствени, социјални, образовни и други установи потребни се повеќе финансиски средства каки и за реорганизирање на работата на инспекциските служби;

Негативни социјални влијанија може да има врз буџетот на граѓаните доколку дојде до примена на одредени мерки како што се забранува употреба на производи за затоплување на домаќинствата и просториите кои придонесуваат за загадување на воздухот на нејзина територија;

Негативните економски влијанија може да се однесуваат на оние правни лица кои во своето работење предизвикуваат негативно влијание врз животната средина. Со цел ограничување на нивното негативно влијаниет врз квалитетот на воздухот може врз основа на надлежен инспектор да се пристапи кон преземање на мерки за ограничување на нивната работа односно забрана или намалување на капацитетот на производство.

**ОПЦИЈА 2 - Да се донесат измени и дополнувања на Законот за квалитет на амбиентен воздух со кои обврска за подготовка и донесување на плански документи ќе имаат сите општини. Воедно се дефинираат поголеми овластување на градоначалниците на општините за донесување на краткорчни мерки.**

Опцијата 2 е неприфатлива затоа што за подготовка на плановите за квалитет на воздухот и на краткорочните акциски планови ќе бидат задолжени сите општини односно ќе отсуствува критериумот за број на жители. Со оваа опција не се очекува ефикасно спроведување на мерките за подобрување на квалитетот на воздухот. Реално оваа опција е неприфатлива бидејќи има делумно позитивно социјално влијание и влијание врз животна средина, но има најголеми фискални импликации и административни трошоци.

Позитивни влијанија - има

Негативни влијанија – има

*6.2 Ризици во спроведувањето и примената на секое од можните решенија (опции)*

Нема

* 1. *Препорачано решение со образложение*

Да се прифати Опцијата 1 и да се донесат предложените измени на Закон за квалитет на воздух.

Со прифаќање на Опција 1 се дава можност додека се реализираат долгорочните активности со кои се овозможува подобрување на квалитетот на воздухот да се преземат краткорочни мерки со кои ќе може брзо да се реагира во деновите во кои се надминати граничните вредности.

**7. Спроведување на препорачаното решение**

*7.1 Потреба од менување на закони и подзаконска регулатива во областа или други сродни области*

*Нема*

*7.2 Потребни подзаконски акти и рок за нивно донесување*

Може да се донесат посебни наредби одоносно одлуки од градоначалникот на општината односно Владата на РСМ во деновите со надминување согласно предложените измени и дополнувања од Законот за квалитет на амбиентниот воздух.

* 1. Активности за обезбедување на ефикасно спроведување на предлогот на закон

Заради спроведување на Законот потребно е да се преземат низа активности со цел негово ефикасно спроведување и тоа:

1. Во временскиот период определен во законот потребно е да се подготват и донесат плански документи на ниво на оние општини кои согласно наведените критериуми ќе се обврзат да подготват плански документи, за таа цел општините треба да одвојат буџет (или да побараат средства од донатори), за ангажирање на екперти за изработка на плановите, или да ги изработат стручни лица вработени во општината;
2. Во однос на зајакнување на административните капацитети потребно е во Министерството за животна средина и просторно планирање да вработат или преку принципот на мобилност во јавната администрација односно да се назначат две лица одговорни за следење на планските документи, да организираат одржување на работилници и тренинзи на кои одговорните лица од општините ќе се обучат за подготовка и верификација на содржината на планските документи и да подготвуваат протоколи, извештаи и информации до Интерсекторската работна група и Владата на Република Северна Македонија за статусот на овие планови.
3. Паралено со донесувањето на планските документи, потребно е да се обезбедат средства во буџетот на општината за спроведување на мерките за годината која следи.
4. Во случаите на надминување на пропишаните гранични вредности на ниво на локална самоуправа како и на ниво на централната власт да се пристапи кон подготовка на краткорочни планови и нивна реализација преку преземање мерки со донесување на наредба за нивно почитување.
5. Подготовка на протокол со рокови за известување за степенот на реализација на мерките меѓу единиците на локална самоуправа, Министерството за животна средина и просторно планирање, Интерсекторска работна група и и Владата на Република Северна Македонија за следење на состојбата со надминување на граничните вредности и квалитетот на амбиентниот воздух, вклучувајќи го и надзорот на спроведување на краткорочните акциони планови.

**8. Следење и евалуација**

* 1. Начин на следење на спроведувањето

Следењето на примената на измените ќе се врши на две нивоа на централно и на локално ниво. На локално ниво општините ќе ја следат реализацијата на мерките наведени во планските документи и со цел добивање на информации за имплементацијата и ефектите од спроведените мерки и воедно ќе се одржуваат јавни дебати со граѓаните за да се утврдат дали посакуваните резултати и цели се постигнати. Воедно единиците на локална самоуправа ќе доставуваат извештаи до МЖСПП согласно роковите во измените на Законот за квалитет на амбиентен воздух. Понатаму, МЖСПП овие извештаи ќе ги сублимира и доставува до Интерсекторската работна група за квалитет на воздух. На ИРГ ќе се дискутира степенот на реализација на мерките и потребата од ревизија на оние мерки во чие спроведување учествуваат и институциите од централната власт. За степенот на реализација на надзорот на спроведување на краткорчните мерки Инспекцискиот совет до ИРГ ќе поднесе извештај.

МЖСПП ќе ја информира владата за ефектите од степенот на реализација на мерките и надзорот, а Владата ќе ги задоложи одговорните институции да направат ревизија или да продолжат со спроведување на мерките и надзорот доколку е утврдено дека ефектите од истите се позитивни врз квалитетот на воздухот.

* 1. *Евалуација на ефектите од предлогот на закон и рокови*

Еваулацијата на ефектите од имплементација на измените ќе се следат врз основа на следните поставени индикатори:

* Зголемување на бројот на подготвени локални планови за квалитет на воздух во текот на следните три години во општините опфатени со критериумите во пропрачаната опција 1;
* Вработување/превземање/назначување на две лица во МЖСПП за: следење на планските документи, организирање на обуки и подготовка на извештаи до ИРГ, Владата и меѓународните институции во рок од една година;
* Донесени краткорочни планови и направени надзори согласно истите;
* Одржани обуки за подготовка и мониторинг на планските документи во период 2019-2020 година за претставниците на ЕЛС во порганизација на МЖСПП;
* Испланирани финансиски средства во буџетите на општините, кои изработиле плански документи почнувајќи од 2019 година за подготовка и спроведување на мерки за подобрување на квалитет на воздух;
* анализа на бројот на изречени глоби,
* анализа на траењето на прекршочните постапки и
* анализа на наплатата на изречените глоби.

**Изјава од државниот секретар**

**Нацрт Извештајот за проценка на влијанието на регулативата е изготвен во согласност со Методологијата за проценка на влијанието на регулативата. Тој дава реална проценка на можните влијанија и очекуваните ефекти, како и трошоците кои се однесуваат на секоја од утврдените можни решенија (опции) за решавање на проблемот.**

**Датум:\_\_\_\_\_\_\_\_\_\_\_\_\_ ..................................................**

**потпис на државен секретар,**

**Ана Петровска**

**Изјава од министерот**

**Врз основа на резултатите од анализите прикажани во Извештајот за проценка на влијанието на регулативата сметам дека препорачаното решение (опција) претставува најдобар начин за решавање на проблемот и постигнување на очекуваните ефекти на најекономичен начин.**

**Датум:\_\_\_\_\_\_\_\_\_\_\_\_ ...........................................**

**потпис на министер,**

**Naser Nuredini**